L'Ajuntament i el Centre Històric Comercial posen en marxa la iniciativa 'Botigues a la nit'
01 agost 2024

## L'Ajuntament i el Centre Històric Comercial posen en marxa la iniciativa 'Botigues a la nit'01 agost 2024Última actualització: 01 agost 2024

![](../gestion/img/64272490e80a330344d4045a0f8935f487f1682375dcb247610c8a5fa7e44867.jpg)  
  

L'**edil delegada de Comerç, Elena Moncho**; la **regidora de Turisme, Balbina Sendra**, i el **president de la Cooperativa Centre Històric Comercial, Pedro Izquierdo**, han presentat hui una nova iniciativa anomenada **'Botigues a la nit'**, destinada a dinamitzar el centre de la ciutat.  
  
Es tracta d'una campanya comercial adreçada a tots els turistes que rep la platja de Gandia i es durà a terme el pròxim dijous **18 de juliol**_. "La idea és que coneguen els comerços de la ciutat i que aprofiten per a gaudir de l'hostaleria i altres activitats culturals com les visites nocturnes al Palau Ducal, que es fan dimarts, dijous i divendres"_, ha assenyalat Moncho.  
  
Tal com s'ha explicat després, aquest dia els **comerços del nucli antic estaran oberts fins a les 22 hores** i trauran alguns dels seus productes fora de la botiga, com quan se celebra la iniciativa de botiges al carrer.  
  
Per facilitar-ne el trasllat, l'Ajuntament posarà un **autobús gratuït** a disposició dels visitants. Aquest **circularà ininterrompudament entre les 19 hores i la 1 de la matinada**, i tindrà tres punts d'eixida a la platja: un a l'**hotel Cibeles**, un altre a l'**hotel Gandia Palace** i un últim al **restaurant Cocos**.  
  
_"El vehicle servirà de llançadora i deixarà els qui l'hagen agafat a la plaça de les **Escoles Pies**. Hem fet que tinga un recorregut diferent del de la Marina perquè les persones que pugen sàpiguen que el seu servei forma part d'aquesta campanya"_, ha comentat la regidora de Comerç.  
  
Tot i que aquesta primera cita serà una experiència pilot, la proposta tornarà a repetir-se el pròxim **dijous 8 d'agost** data que, novament, coincidirà amb les visites nocturnes del Palau Ducal. _"Esperem que l'activitat es consolide per poder repetir-la cada any_", ha afirmat la regidora.  
  
Per part seua, Sendra ha explicat que posar en marxa una activitat així és _"una sinergia que portem anys treballant i que cal tractar d'una forma transversal i de la mà d'altres departaments com, en aquest cas, s'ha fet des del de Comerç"_. _"L'acollida que ha tingut aquesta proposta entre el sector i l'esforç que s'ha fet per generar aquesta coordinació entre la platja i la ciutat ha estat gran i esperem que siga un èxit"_.  
  
Finalment, Izquierdo ha agraït la implicació d'ambdues regidores en la proposta, ha convidat els turistes a _"omplir els nostres carrers i gaudir del Centre Històric"_, i ha recordat que _"les persones que compren als comerços associats podran gaudir del pàrquing gratuït"_.

[Twittear](https://twitter.com/share)